**אברהם בר דוד** (נולד ב-26 בינואר 1938) הוא איש צבא ומנהל ישראלי. כיהן כקצין תותחנים ראשי בדרגת תת-אלוף.

ביוגרפיה
--------

בר דוד נולד בפשקאן שברומניה, בנם של מרקו ורבקה. בתקופת מלחמת העולם השנייה הסתתר עם משפחתו ונדד בין בתי איכרים גויים. לאחר המלחמה, כאשר גילו כי ביתם בפשקאן נתפס על ידי חיילים רוסים, עברה המשפחה להתגורר בעיר רומאן. בר דוד עלה לישראל ב-1951 עם הוריו בספינה טרנסילבניה והמשפחה נקלטה בשער העלייה. הוא גדל ולמד בבאר שבע. 

ב-1956 התגייס לצה"ל כעתודאי והחל בטירונות בבה"ד 4. עם פרוץ מלחמת סיני הועבר לחיל התותחנים ושימש במלחמה כמעמיס תחמושת. עבר קורס משנה טכני ושירת בגדוד 403, גדוד תותחים מתנייעים M-50. ב-1957 סיים בהצטיינות קורס קציני תותחנים ושימש כמדריך בבית הספר לתותחנות שדה (ביסל"ת). ב-1962 השתתף במבצע סנונית כקנ"א (קצין ניהול אש) בגדוד 402 ואף מילא תפקיד סמג"ד במבצע. לאחר שהדריך בקורס קצינים מונה למפקד סוללה בגדוד 404 ועבר קורס מפקדי פלוגות שריון. מונה לסגן מפקד גדוד 334, גדוד מרגמות כבדות בחטיבת גולני והוביל את הגדוד במלחמת ששת הימים. 

בשנים 1967 עד 1969 פיקד על קורס קציני תותחנים. שימש קצין הדרכה חילי ובמינוי חירום פיקד על גדוד 332, גדוד תותחנים מוצנח. הוא עסק במטה החיל בתוכניות להטמעת נשק השלל במערך צה"ל. בדצמבר 1969 מונה למפקד גדוד 334, גדוד מרגמות 160 מ"מ הראשון בצה"ל, ופיקד עליו בתקופת מלחמת ההתשה. ב-1971 מונה לסגן מפקד עוצבת כידון, אגד ארטילרי סדיר בפיקוד הדרום. יצא להשתלמות בבית הספר לתותחנות שדה בפורט סיל שבארצות הברית ובספטמבר 1973 מונה למפקד התותחנים הפיקודי בפיקוד הצפון, תפקיד בו שירת במלחמת יום הכיפורים. לאחר המלחמה שימש ראש ענף מחקר בחיל. 

ב-1974 מונה למפקד ביסל"ת וב-1976 מונה לקצין תותחנים ראשי בדרגת תת-אלוף, תפקיד בו כיהן עד 1980. היה חבר בצוות ההקמה של מפקדת חילות השדה ושימש שם ראש המטה. שימש סגן ראש חטיבת תורה והדרכה והשתחרר ב-1982. בשירות המילואים שירת כעוזר שר הביטחון לענייני חירום.

לאחר שחרורו הקים חברה בשם "תמוז מערכות שליטה". השתלב בפרויקטים בתחום פיתוח הארטילריה, שימש מנכ"ל ונשיא "ניר אור תעשיות צבאיות", מנכ"ל חברת "מפרולייט", דירקטור בבנק מסד. בשנת 1990 מונה למנכ"ל חברת "סולתם".

מ-2005 כיהן כיו"ר הדירקטוריון בחברה הציבורית "אימקו תעשיות" העוסקת בתחום מערכות ומוצרים לרכב קרבי משוריין וחילות השדה, מערכות בקרה ופיקוד לחיל האוויר וציוד אלקטרוני ואלקטרומכני. במקביל כיהן בר דוד כיו"ר פורום רק"מ (רכב קרבי משוריין) בהתאחדות התעשיינים, והוביל את המאבק נגד סגירת פרויקט טנק המרכבה.

ביוני 2016 נבחר בר דוד ליו"ר עמותת דיירי הדיור המוגן בישראל.

בר דוד בוגר לימודי משפטים באוניברסיטת תל אביב. נשוי ליפה עימה התחתן בגיל 22.

קישורים חיצוניים
----------------

* אברהם בר דוד אתר בית התותחן
* עדות סא"ל בר-דוד אברהם - קצין תותחנים פיקודי, בפני אוספי החומר בועדת אגרנט, באתר המרכז למלחמת יום הכיפורים
* עדות נוספת של סא"ל בר-דוד אברהם - קצין תותחנים פיקודי, בפני אוספי החומר בועדת אגרנט, באתר המרכז למלחמת יום הכיפורים
* יונה שמשי, תת-אלוף א. בר-דוד: המטרה - פגיעה בפגז הראשון, דבר, 1 ביולי 1977
* אתר למנויים בלבד רותם שטרקמן, "צריך 2–5 מיליון שקל ועוד 15 אלף שקל בחודש כדי לחיות טוב, כולל נסיעות לחו"ל", באתר TheMarker‏, 21 בספטמבר 2018
* אברהם בר דוד, ‏קברניטי הדיור המוגן מחזיקים במפתח לעתידנו, באתר גלובס, 14 באוגוסט 2019
* אברהם בר דוד, ‏אל תשליכני לעת זקנה: זה מה שצריך לתקן בענף הדיור המוגן, באתר גלובס, 20 באוקטובר 2019

הערות שוליים
------------

1. ↑  דיווח חברת אימקו באתר מאיה
2. ↑  אבי קרטין, יועצים אחרי השחרור, חדשות, 30 במאי 1984  
אבי קרטין, יועצים אחרי השחרור - המשך הכתבה, חדשות, 30 במאי 1984
3. ↑  אברהם בר דוד יימונה למנכ"ל סולתם במקום אורי שמחוני, מעריב, 23 באוקטובר 1990
4. ↑  יובל מ. אימקו חתמה על עסקה נוספת עם משרד הביטחון: תייצר מערכות אלקטרוניות בהיקף של כ-17 מיליון שקל, באתר TheMarker‏, 14 ביולי 2009  
אביב לוי, ‏הנמ"רים שהעלו את אימקו 22% בשבוע, באתר גלובס, 23 בפברואר 2011
5. ↑  אתר למנויים בלבד אורה קורן, ועדת חוץ וביטחון למשרד הביטחון: הצג תוכנית לשימור פרויקט המרכבה, באתר TheMarker‏, 10 ביולי 2013
6. ↑  אתר העמותה.

| קציני תותחנים ראשיים (קתמ"ר)  |
| --- |
| 

|  |
| --- |
| יהודה גינצבורג (גדעון) • שמואל אדמון • מאיר אילן • שלום עירון • דן חירם • ישראל בן אמיתי • ברוך ברוכין • אריה לוי • נתן שרוני • אברהם בר דוד • אריה מזרחי • עודד טירה • שמואל רשף • דורון קדמיאל • יהושע דורפמן • דן הראל • אלי יפה • דני כסיף • לורנס מועלם • מישל בן ברוך • דוד סויסה • רועי ריפטין • אלון קלוס • אבירם סלע • נרי הורוביץ • יאיר נתנס |

 |